
KOPIJA

LR Seimo Teisės ir teisėtvarkos komitetui 
DĖL LIETUVOS RESPUBLIKOS KONSTITUCIJOS 56 STRAIPSNIO PAPILDYMO ĮSTATYMO PROJEKTO XIP-5001
Atlikę įstatymo projekto XIP-5001 (toliau – Projektas) analizę, teikiame šią išvadą. Atsižvelgiant į teikiamo Projekto teisinį kontekstą bei Lietuvos konstitucinę jurisprudenciją, reikėtų atsakyti į du klausimus. Pirma, ar Lietuvos Respublikos Konstitucijos (toliau – Konstitucija) keitimas yra tinkama priemonė siekiant įgyvendinti Europos Žmogaus Teisių teismo sprendimą. Antra, ar siūlomas Konstitucijos keitimas padės pasiekti norimų tikslų. 

Konstitucinis Teismas 2004 m. gegužės 25 d. nutarime yra  pasisakęs, jog „Konstitucijoje yra įtvirtintas  toks  teisinis  reguliavimas, kai asmuo, kurio Seimo nario mandatas už šiurkštų Konstitucijos pažeidimą, priesaikos sulaužymą  buvo  panaikintas  apkaltos  proceso  tvarka, taip pat asmuo,  kuris  už  šiurkštų  Konstitucijos  pažeidimą, priesaikos sulaužymą buvo pašalintas iš   Respublikos Prezidento, Konstitucinio Teismo pirmininko ir teisėjo, Aukščiausiojo Teismo  pirmininko ir teisėjo, Apeliacinio teismo pirmininko ir teisėjo pareigų, pagal Konstituciją niekada  negali būti renkamas Respublikos Prezidentu, Seimo nariu, negali užimti Konstitucinio   Teismo  teisėjo,  Aukščiausiojo  Teismo  teisėjo, Apeliacinio  teismo  teisėjo,  kito  teismo  teisėjo, Vyriausybės nario,  valstybės  kontrolieriaus  pareigų,  t.  y. negali užimti tokių   Konstitucijoje  nurodytų  pareigų,  kurių  ėjimo  pradžia pagal   Konstituciją  yra  susieta  su  Konstitucijoje  numatytos priesaikos   davimu.“ Taigi pagal Lietuvos konstitucinę doktriną šiurkštus Konstitucijos pažeidimas, priesaikos sulaužymas neterminuotai užkerta kelią užimti pareigų (tarp jų ir Seimo nario), kurių ėjimo pradžia susieta su priesaikos davimu. 
 Europos Žmogaus Teisių Teismo (toliau – EŽTT) Didžioji kolegija 2011 m. sausio 6 d. sprendime byloje Paksas prieš Lietuvą (pareiškimo Nr.34932/04) savo ruožtu pripažino, kad „ atsižvelgiant į visas pirmiau minėtas aplinkybes, ypač į nuolatinį ir negrįžtamą draudimo pareiškėjui  būti renkamam į parlamentą pobūdį, Teismas nustato, kad šis apribojimas yra neproporcingas, ir daro išvadą, kad buvo pažeistas 1 Protokolo 3 straipsnis“. Tokiu būdu konstatuojama, kad absoliutus draudimo būti renkamam į parlamentą pobūdis yra neproporcingas ir pažeidžia žmonių nuomonės išraiškos laisvę renkant įstatymų leidybos institucijas. Tiesa, EŽTT nenurodo, kad toks draudimas apskritai negali būti nustatomas, tačiau pabrėžia, kad jis negali būti neterminuotas. Atsižvelgiant į tai, suderinti Lietuvos teisinį reguliavimą su Konvencijos nuostatomis bandė įstatymų leidėjas, tačiau Konstitucinis Teismas 2012 m. rugsėjo 5 d. nutarime konstatavo, kad Seimo rinkimų įstatymo 2 str. 5 d., pagal kurią draudimui būti renkamam į Seimo narius buvo nustatytas 4 metų terminas, prieštarauja Konstitucijai. Teismas savo poziciją grindė konstitucinės doktrinos tęstinumu nurodydamas, kad  2004  m. gegužės 25 d.  nutarime suformuluota teisinė pozicija (ratio decidendi) dėl absoliutaus draudimo užimti atitinkamas pareigas turi precedento reikšmę ir  jį saisto. Atkreiptinas dėmesys ir į Konstitucijos 107 str. 1 d., pagal kurią įstatymas negali būti taikomas nuo tos dienos, kai oficialiai paskelbiamas Konstitucinio Teismo nutarimas, kad atitinkamas teisės aktas (ar jo dalis) prieštarauja Konstitucijai. Todėl Seimo rinkimų įstatymo 2 str. 5 d. nuostata traktuotina kaip įstatymo leidėjo bandymas pakeisti 2004 m. gegužės 25 d. Konstitucinio Teismo nutarime išdėstytą Konstitucijos nuostatų sampratą. 

Tokiu būdu šiuo metu egzistuoja tam tikras nesuderinamumas tarp Konstitucijos ir Konvencijos nuostatų. Jau minėtame 2012 m. rugsėjo 5 d. nutarime Konstitucinis Teismas akcentavo, kad „iš Konstitucijos 135 straipsnio 1 dalies Lietuvos Respublikai kyla pareiga  pašalinti  minėtą Konvencijos Protokolo Nr. 1 3 straipsnio  nuostatų nesuderinamumą su Konstitucijos, inter  alia jos 59 straipsnio 2 dalies ir 74 straipsnio, nuostatomis. Atsižvelgiant į tai, kad, kaip minėta, Lietuvos teisinė sistema grindžiama Konstitucijos viršenybės principu, vienintelis būdas pašalinti šį nesuderinamumą – priimti atitinkamą (-as) Konstitucijos pataisą (-as)“. Remiantis tuo, kas išdėstyta, nematytume kito būdo įgyvendinti EŽTT sprendimo, kaip kad Konstitucijos keitimas (kas ir yra siūloma Projekte).

Vertinant Projekte siūlomą draudimo būti renkamu į Seimą terminą (4 metai) pirmiausia pabrėžtina tai, jog nustatęs proporcingumo principo pažeidimą, EŽTT nepasisakė, koks konkretus įstatyminis reguliavimas būtų pakankamai proporcingas. Nepaisant to, 2011 m. sausio 6 d. sprendime teismas kaip svarbų kriterijų vertinant atitinkamos priemonės proporcingumą išskyrė terminuotą apribojimo pobūdį. Projekte numatytas 4 metų terminas atitinka vieną Seimo kadenciją, reiškia, kad apkaltos procesu iš pareigų atleistam pareigūnui užkertamas kelias pasinaudoti savo aktyvia rinkimų teise vienai kadencijai. Nėra pagrindo teigti, jog toks terminas yra pernelyg griežtas, ypač turint omeny tai, jog šiuo metu konstitucinėje doktrinoje įtvirtintas absoliutus draudimas. Taigi Projektu siūlomas keitimas traktuotinas kaip minimaliai apribojantis priesaiką sulaužiusio asmens teisę būti renkamam į parlamentą. 

Atsižvelgiant į aukščiau išdėstytus argumentus, Projektui papildomų pasiūlymų neturime. 


Išvadą parengė Teisinės sistemos tyrimo skyriaus tyrėjas Mindaugas Lankauskas ir jaunesnysis mokslo darbuotojas Matas Mulevičius

Direktoriaus pavaduotoja l. e. direktoriaus pareigas 



     Margarita Dobrynina

Matas Mulevičius, tel. 2101673, el. p. matas.mulevicius@teise.org

_1135491493.doc
[image: image1.png]






